093a49c839a9274cbbb5c194584968b1
### Πως πάω στην Κέρκυρα;


travelmyth.gr
2020.45

Όσοι επιθυμούν να ταξιδέψουν στην Κέρκυρα, μπορούν να φτάσουν στο νησί με δύο τρόπους: **ακτοπλοϊκώς** και **αεροπορικώς**.  

  

1. **Ακτοπλοϊκώς**  

Η Κέρκυρα διαθέτει **δύο λιμάνια**, ένα στην Πόλη της Κέρκυρας, στο Ακρωτήρι Σίδερο, και ένα στη Λευκίμμη, στη νότια πλευρά του νησιού.  

  

Από την ηπειρωτική [Ελλάδα](https://www.travelmyth.gr/ελλαδα/ξενοδοχεια), η πρόσβαση στην Κέρκυρα πραγματοποιείται μόνο από το λιμάνι της [Ηγουμενίτσας](https://www.travelmyth.gr/ηγουμενιτσα/ξενοδοχεια). Δρομολόγια πλοίων πραγματοποιούνται αρκετές φορές τη μέρα, ενώ γίνονται πιο συχνά κατά τους καλοκαιρινούς μήνες. Το ταξίδι διαρκεί περίπου 1,30 ώρα.  

  

Η Κέρκυρα συνδέεται ακτοπλοϊκά και με άλλα νησιά της Ελλάδας, όπως οι [Παξοί](https://www.travelmyth.gr/παξοι/ξενοδοχεια), η [Κεφαλονιά](https://www.travelmyth.gr/κεφαλονια-νησια-ιονιου/ξενοδοχεια) και η [Ζάκυνθος](https://www.travelmyth.gr/ζακυνθος/ξενοδοχεια), αλλά και με πόλεις της [Ιταλίας](https://www.travelmyth.gr/ιταλια/ξενοδοχεια) όπως το [Μπρίντιζι](https://www.travelmyth.gr/μπριντιζι-απουλια/ξενοδοχεια), το [Μπάρι](https://www.travelmyth.gr/μπαρι-απουλια/ξενοδοχεια) και η [Ανκόνα](https://www.travelmyth.gr/ανκονα-μαρκε/ξενοδοχεια). Το ταξίδι από τις πόλεις της Ιταλίας μπορεί να διαρκέσει από 7 μέχρι 15 ώρες, ανάλογα με την πόλη από την οποία θα αναχωρήσετε.  

  

2. **Αεροπορικώς**  

Το αεροδρόμιο της Κέρκυρας «Ιωάννης Καποδίστριας» βρίσκεται 3 χλμ. από το κέντρο της Πόλης της Κέρκυρας και συνδέεται τόσο με πόλεις της Ελλάδας όσο και του εξωτερικού. Απευθείας πτήσεις πραγματοποιούνται από την [Αθήνα](https://www.travelmyth.gr/αθηνα/ξενοδοχεια) και την [Πρέβεζα](https://www.travelmyth.gr/πρεβεζα-ηπειρος/ξενοδοχεια), αλλά και από χώρες όπως η [Γερμανία](https://www.travelmyth.gr/γερμανια/ξενοδοχεια), η **Ιταλία**, το [Ηνωμένο Βασίλειο](https://www.travelmyth.gr/ηνωμενο-βασιλειο/ξενοδοχεια), η [Ελβετία](https://www.travelmyth.gr/ελβετια/ξενοδοχεια) και η [Τσεχία](https://www.travelmyth.gr/τσεχια/ξενοδοχεια).



15410337ed762b881f4ad1c58a2b6b3c
### Που να μείνω στην Κέρκυρα;


travelmyth.gr
2020.45

Η Κέρκυρα προσφέρει πολλές και διάφορες επιλογές διαμονής στους επισκέπτες, από πολυτελή θέρετρα μπροστά στη θάλασσα, βίλες και σουίτες, μέχρι μικρότερα καταλύματα και ενοικιαζόμενα δωμάτια.  

  

Εάν θέλετε να βρίσκεστε στην πρωτεύουσα της Κέρκυρας και κοντά στο λιμάνι της, τότε μπορείτε να επιλέξετε ένα ξενοδοχείο στην [Πόλη της Κέρκυρας](https://www.travelmyth.gr/πολη-κερκυρας/ξενοδοχεια). Επιλέγοντας ένα κατάλυμα στο [Καλάμι](https://www.travelmyth.gr/καλαμι/ξενοδοχεια), το [Νησάκι](https://www.travelmyth.gr/νησακι/ξενοδοχεια), το [Ύψος](https://www.travelmyth.gr/υψος/ξενοδοχεια), τη [Δασσιά](https://www.travelmyth.gr/δασια/ξενοδοχεια) ή το [Κοντοκάλι](https://www.travelmyth.gr/κοντοκαλι/ξενοδοχεια), θα βρίσκεστε μία ανάσα μακριά από τις παραλίες των οικισμών αυτών, αλλά και σε κοντινή απόσταση από την Πόλη της Κέρκυρας. Μπορείτε επίσης να επιλέξετε και κάποιο από τα καταλύματα στους βόρειους οικισμούς του νησιού, όπως η [Κασσιόπη](https://www.travelmyth.gr/κασσιοπη/ξενοδοχεια), η [Αχαράβη](https://www.travelmyth.gr/αχαραβη/ξενοδοχεια), το [Σιδάρι](https://www.travelmyth.gr/σιδαρι/ξενοδοχεια) ή ο [Άγιος Στέφανος](https://www.travelmyth.gr/αγιος-στεφανος-κερκυρα/ξενοδοχεια). Η [Παλαιοκαστρίτσα](https://www.travelmyth.gr/παλαιοκαστριτσα/ξενοδοχεια) διαθέτει επίσης αξιόλογα καταλύματα και ξενοδοχεία, προσφέροντας ταυτόχρονα άμεση πρόσβαση σε πολλές από τις παραλίες της περιοχής.  

  

Εάν πάλι προτιμάτε να μείνετε στο νότιο τμήμα του νησιού, τότε κάποιο ξενοδοχείο στον [Άγιο Ιωάννη Περιστερών](https://www.travelmyth.gr/αγιος-ιωαννης-περιστερων/ξενοδοχεια), τις [Μπενίτσες](https://www.travelmyth.gr/μπενιτσες/ξενοδοχεια), τον [Κάβο](https://www.travelmyth.gr/καβος/ξενοδοχεια), τον [Χαλικούνα](https://www.travelmyth.gr/χαλικουνας/ξενοδοχεια) ή τον [Άγιο Γόρδιο](https://www.travelmyth.gr/αγιος-γορδιος/ξενοδοχεια) είναι η κατάλληλη επιλογή για εσάς.



1d3ac3fce707905b85693615dcf82984
### Ποια μέρη έχει η Κέρκυρα;


travelmyth.gr
2020.45

Η πρωτεύουσα του νησιού είναι η ομώνυμη **Πόλη της Κέρκυρας**, όπου βρίσκεται και ένα από τα λιμάνια του νησιού. Το άλλο λιμάνι βρίσκεται στον οικισμό **Λευκίμμη** που βρίσκεται στο νότιο τμήμα της Κέρκυρας.  

  

Η Κέρκυρα, χάρη στη μεγάλη της έκταση, διαθέτει πολλούς οικισμούς, οι περισσότεροι από τους οποίους είναι και παραλιακοί. Μερικοί από τους οικισμούς που βρίσκονται στο βόρειο τμήμα του νησιού είναι η **Κασσιόπη**, η **Αχαράβη** και το **Σιδάρι**, ενώ βορειοανατολικά θα συναντήσετε το **Καλάμι**, το **Νησάκι**, το **Ύψος**, τη **Δασσιά** και το **Κοντοκάλι**.  

  

Μερικοί από τους οικισμούς που βρίσκονται νότια της Πόλης της Κέρκυρας είναι το **Πέραμα**, οι **Μπενίτσες**, ο **Άγιος Ιωάννης Περιστερών**, τα **Μωραΐτικα** και οι **Κουσπάδες**. Εκτός από τη Λευκίμμη, στο νότιο μέρος της Κέρκυρας θα συναντήσετε και τον **Κάβο**, τον **Άγιο Γεώργιο** και το **Περιβόλι**. Τέλος, στο δυτικό τμήμα του νησιού βρίσκονται οικισμοί όπως ο **Χαλικούνας**, ο **Παραμονάς**, ο **Άγιος Γόρδιος**, οι **Ερμόνες**, η **Παλαιοκαστρίτσα**, ο **Αφιώνας** και ο **Άγιος Στέφανος**.



4ca52f66c36d8eea1ecf39f14fa62442
### Ποια είναι τα αξιοθέατα στην Κέρκυρα;


travelmyth.gr
2020.45

Η Κέρκυρα πρόκειται για ένα νησί με βαθιά ιστορία αλλά και πλούσιο φυσικό περιβάλλον, η οποία διαθέτει πολλά αξιοθέατα που αξίζει να επισκεφθείτε κατά τη διαμονή σας στο νησί προκειμένου να τη γνωρίσετε καλύτερα.  

  

Το νησί βρισκόταν υπό την κυριαρχία των Ενετών για 4 περίπου αιώνες, ενώ οι πόλεις και τα παραδοσιακά κτίρια της Κέρκυρας είχαν την τύχη να μην καταστραφούν από τον ισχυρό σεισμό που έπληξε τα Επτάνησα το 1953. Συνεπώς, στην Κέρκυρα θα έχετε τη δυνατότητα να συναντήσετε πολλά αξιοθέατα που χρονολογούνται από την Ενετοκρατία, τα οποία θα σας μεταφέρουν σε μία άλλη εποχή με το που τα αντικρίσετε.  

  

Αρχικά, μπορείτε να επισκεφθείτε το **Παλαιό Φρούριο**, γνωστό και ως Φορτέτσα, όπου βρισκόταν η μεσαιωνική πόλη της Κέρκυρας. Τα τείχη είχαν χτιστεί κατά τη Βυζαντινή εποχή, ενώ οι Ενετοί και αργότερα οι Άγγλοι έκαναν διάφορες προσθήκες και ενισχύσεις μέχρι το φρούριο να πάρει τη μορφή που διατηρεί μέχρι και σήμερα. Μέσα στο χώρο του Φρουρίου, θα συναντήσετε την εκκλησία του Αγίου Γεωργίου, το Μαντράκι, το παλιό λιμάνι της μεσαιωνικής πόλης, αγγλικούς στρατώνες, σύραγγες και ενετικές φυλακές.  

  

Στη συνέχεια, μπορείτε να επισκεφθείτε το **Νέο Φρούριο**, ή αλλιώς Φορτέτσα Νουόβα, το οποίο χτίστηκε τον 16ο αιώνα ως επέκταση του παλιού. Στην είσοδό του βρίσκεται ακόμα ο Λέοντας του Αγίου Μάρκου, το έμβλημα της Βενετίας, ενώ μέσα στο τείχη του θα συναντήσετε το **Μουσείο Κεραμικής Τέχνης**, προμαχώνες και υπόγειες στοές.  

  

Στο Γαστούρι, περίπου 10 χλμ. έξω από την Πόλη της Κέρκυρας, δεσπόζει το **Αχίλλειον**, το ανάκτορο που έκτισε η Αυτοκράτειρα Ελισάβετ της Αυστροουγγαρίας, γνωστή και ως Σίσσυ. Στο ανάκτορο αυτό κατέφευγε η αυτοκράτειρα στις διακοπές της, ενώ τόσο το εσωτερικό όσο και το εξωτερικό του είναι διακοσμημένο με παραστάσεις και γλυπτά από την ελληνική ιστορία, με το πιο χαρακτηριστικό το άγαλμα του Αχιλλέα.  

  

Στην περιοχή της Παλαιοκαστρίτσας θα συναντήσετε και τη **Μονή Παλαιοκαστρίτσας**, μία εκκλησία που χρονολογείται από τον 13ο αιώνα και διαθέτει ανεκτίμητες εικόνες στο εσωτερικό της. Στη Μονή λειτουργεί και ένα μουσείο, στο οποίο μπορείτε να μάθετε περισσότερα για την ιστορία της εκκλησίας.  

  

Το **Αγγελόκαστρο**, ένα βυζαντινό κάστρο που ανήκει στα σπουδαιότερα της Ελλάδας, βρίσκεται κοντά στη Μονή της Παλαιοκαστρίτσας. Το κάστρο αυτό χτίστηκε κατά τον 12ο περίπου αιώνα, ενώ από τον 14ο μέχρι τον 16ο αιώνα αποτελούσε την πρωτεύουσα του νησιού, χάρη στην προνομιακή του θέση. Αξίζει επίσης να επισκεφθείτε και το **ανάκτορο Μον Ρεπό**, ένα επιβλητικό οίκισμα του 19ου αιώνα, το οποίο έχει φιλοξενήσει βασιλείς και διακεκριμένες προσωπικότητες.  

  

Στο κέντρο της Πόλης της Κέρκυρας, αξίζει επίσης να επισκεφθείτε το **Αρχαιολογικό Μουσείο Κέρκυρας**, την **Πλατεία Σπιανάδα**, την εντυπωσιακή αυτή πλατεία που είναι η μεγαλύτερη όχι μόνο της Κέρκυρας αλλά και των Βαλκανίων, και στην οποία διοργανώνονται οι περισσότερες εκδηλώσεις και τα εορταστικά έθιμα του νησιού, αλλά και τον περίφημο **πεζόδρομο Λιστόν** με τα νεοκλασικά κτίρια όπου φιλοξενούνται από καφετέριες και μαγαζιά μέχρι και πολυτελή ξενοδοχεία. Από το Λιστόν και την Πλατεία Σπιανάδα μπορείτε να φτάσετε και στο **ναό του Αγίου Σπυρίδωνα**, ο οποίος βρίσκεται μέσα στα καντούνια της Παλιάς Πόλης της Κέρκυρας και πρόκειται για ένα από τα σημαντικότερα Χριστιανικά προσκυνήματα, ενώ ανήκει και στα σημαντικότερα βυζαντινά μνημεία του νησιού.  

  

Νότια της Πόλης της Κέρκυρας θα συναντήσετε το **Κανόνι**, ένα από τα πιο γνωστά αξιοθέατα του νησιού, το οποίο βρίσκεται στην ομώνυμη χερσόνησο. Από το Κανόνι μπορείτε να απολαύσετε τη μαγευτική θέα στο νησάκι της Βλαχέρνας με την ομώνυμη εκκλησία, αλλά και στο καταπράσινο Ποντικονήσι.  

  

Απέναντι από το αεροδρόμιο της Κέρκυρας βρίσκεται το **Ποντικονήσι**, μία μικρή αλλά καταπράσινη βραχονησίδα, η οποία αποτελεί χαρακτηριστικό σημείο του Κέρκυρας. Το μοναδικό οίκισμα στο Ποντικονήσι είναι το μοναστήρι της Μεταμόρφωσης του Σωτήρος, ενώ το νησάκι θεωρείται φυσικό μουσείο κι έτσι η πρόσβαση σε αυτό δεν επιτρέπεται συνεχώς. Ακόμη κι αν δεν έχει πολλά να δείτε και να κάνετε, η θέα που προσφέρει το Ποντικονήσι τόσο στη θάλασσα όσο και στο νησί της Κέρκυρας, είναι σίγουρο πως θα σας κόψει την ανάσα. Στο Ποντικονήσι μπορείτε να μεταβείτε με ένα καραβάκι που κάνει τη διαδρομή κάθε 15 λεπτά.  

  

Στη δυτική πλευρά του νησιού, στον οικισμό Πέλεκας, βρίσκεται ο λεγόμενος **Θρόνος του Κάιζερ**, ή αλλιώς το Παρατηρητήριο του Κάιζερ. Πρόκειται για το αγαπημένο σημείο του Γερμανού Αυτοκράτορα Γουλιέλμου Β', το οποίο είναι χτισμένο στην κορυφή του λόφου και προσφέρει εκπληκτική πανοραμική θέα στο νησί.  

  

Όσον αφορά το φυσικό πλούτο της Κέρκυρας, ένα από τα πιο εντυπωσιακά αξιοθέατα είναι σίγουρα η **Λίμνη Κορισσίων**, η οποία βρίσκεται στο νότιο τμήμα και αποτελεί τη μεγαλύτερη λίμνη του νησιού αλλά και τον σημαντικότερο υγροβιότοπο. Αυτό που κάνει τη λίμνη να ξεχωρίζει είναι το γεγονός ότι χωρίζεται από τη θάλασσα του Ιονίου από μία στενή λωρίδα γης, όπου έχουν δημιουργηθεί και δύο από τις δημοφιλείς παραλίες της Κέρκυρας, ο Χαλικούνας και ο Ίσσος. Πρόκειται επίσης για προστατευόμενη περιοχή από το δίκτυο Natura 2000, καθώς σε αυτή συγκεντρώνονται πάνω από 120 είδη πουλιών αλλά και διάφορες πεταλούδες.  

  

Το **όρος Παντοκράτορας**, το ψηλότερο βουνό της Κέρκυρας με το επιβλητικό όνομα, δεν θα μπορούσε να λείπει από τη λίστα των αξιοθεάτων μας. Το βουνό αυτό έχει υψόμετρο 906 μέτρων και προσφέρει εκπληκτική θέα τόσο στην υπόλοιπη Κέρκυρα και το Ιόνιο, όσο και σε κάποια από τα κοντινά νησιά και περιοχές όταν έχει καλοκαιρία. Στην αρχαιότητα το βουνό ονομαζόταν Ιστώνη. Σήμερα, θα συναντήσετε πολλά μικρά γραφικά χωριά στα οποία φαίνεται πως ο χρόνος έχει σταματήσει, αλλά και μονοπάτια που θα σας οδηγήσουν σε κάποια από τα ομορφότερα μέρη του βουνού και του νησιού.  

  

Κοντά στο βουνό Παντοκράτορας βρίσκεται το χωριό Νύμφες, λίγο έξω από το οποίο θα συναντήσετε τους περίφημους **Καταρράκτες Νυμφών**, με τα ορμητικά νερά τους που πέφτουν από ύψος 10 μέτρων, δημιουργώντας ένα πραγματικά ονειρικό σκηνικό. Σύμφωνα με την παράδοση, στους καταρράκτες αυτούς κατοικούσαν οι Νύμφες που έδωσαν το όνομά τους και στο χωριό, οι οποίες προστάτευαν τους κατοίκους των παραθαλάσσιων περιοχών όταν εκείνοι έβρισκαν καταφύγιο στις ορεινές περιοχές για να αποφύγουν τις λεηλασίες των πειρατών.



604775413d49e4755b3c0366099666a3
### Ποιες παραλίες έχει η Κέρκυρα;


travelmyth.gr
2020.45

Χάρη στη μεγάλη της έκταση και την πλούσια γεωμορφολογία της, η Κέρκυρα διαθέτει αναρρίθμητες παραλίες για όλα τα γούστα, από βραχώδεις και... ινσταγκραμικές μέχρι αμμώδεις και πολυσύχναστες.  

  

Στο βόρειο τμήμα του νησιού, θα συναντήσετε πολλές παραλίες με απέραντη αμμουδιά και ρηχά νερά, οι περισσότερες ιδανικές για οικογένειες με μικρά παιδιά. Μερικές από τις πιο δημοφιλείς παραλίες του νησιού βρίσκονται στο σημείο αυτό, όπως η **Αχαράβη**, η **Ρόδα** και το **Σιδάρι**, ενώ και το περίφημο **Canal d'amour ή αλλιώς Κανάλι της Αγάπης** βρίσκεται εδώ.  

  

Προς τα βορειοδυτικά βρίσκεται η Παλαιοκαστρίτσα, όπου οι παραλίες είναι πιο βραχώδεις και περιβάλλονται από πλούσια βλάστηση. Μερικά παραδείγματα είναι η **Αγία Τριάδα**, η **Ροβινιά** και οι **Λιαπάδες**. Το περίφημο **Πόρτο Τιμόνι** βρίσκεται επίσης στο τμήμα αυτό του νησιού, κοντά στον οικισμό Αφιώνας. Πρόκειται για δύο "δίδυμες" παραλίες, αντικριστά η μία στην άλλη, οι οποίες χωρίζονται από μία κατάφυτη λωρίδα γης, έχουν όμως δύσκολη πρόσβαση μέσω ενός απότομου μονοπατιού. Στα βορειοανατολικά του νησιού, μπορείτε να βρείτε παραλίες όπως το **Νησάκι**, το **Καλάμι** και η **Κερασιά**, οι οποίες διαθέτουν λευκά βότσαλα και πράσινη βλάστηση ολόγυρά τους, δημιουργώντας ένα ονειρικό σκηνικό.  

  

Στο νοτιοδυτικό τμήμα, θα συναντήσετε πολλές από τις πιο δημοφιλείς παραλίες του νησιού, όπως η **Γλυφάδα**, ο **Κοντογιαλός**, ο **Άγιος Γόρδιος ή Άη Γόρδης**, ο **Χαλικούνας** και ο **Ίσσος**, παραλίες με άμμο, ρηχά νερά και οργανωμένες. Αντιθέτως, το νοτιοανατολικό τμήμα διαθέτει μικρές παραλίες, με άμμο ή βότσαλα, όπως οι **Μπενίτσες**, η **Μεσογγή** και τα **Μωραΐτικα**.



33f15da89d1feb637cb9a8762190779a
### Τι δραστηριότητες μπορώ να κάνω στην Κέρκυρα;


travelmyth.gr
2020.45

Η Κέρκυρα είναι ένα νησί με πλούσια βλάστηση και φυσικό πλούτο, η οποία ενδείκνυται για διάφορες εξωτερικές δραστηριότητες.  

  

Στο νησί θα συναντήσετε διάφορα μονοπάτια κατάλληλα για **πεζοπορία**, τα οποία θα σας μυήσουν στις φυσικές ομορφιές και τα αξιοθέατα του νησιού με έναν τρόπο μοναδικό.  

  

Μπορείτε επίσης να κάνετε **ιππασία**, καθώς στο νησί δραστηριοποιείται ένα κέντρο ιππασίας κοντά στο όρος Παντοκράτορας.  

  

Λίγο έξω από την Πόλη της Κέρκυρας και μπροστά από την παραλία Έρμονες βρίσκεται το **γήπεδο γκολφ** του νησιού. Ανεξάρτητα από το επίπεδό σας, μπορείτε να απολαύσετε μερικές ώρες παίζοντας γκολφ ή ακόμα και να κάνετε μαθήματα από το εξειδικευμένο προσωπικό του Golf Club.  

  

Στο κέντρο του νησιού βρίσκεται το **Aqualand, ένα θεματικό υδάτινο πάρκο** με έκταση 75.000 τετραγωνικά μέτρα. Μία επίσκεψη στο πάρκο αυτό θα είναι ιδανική εάν έχετε οικογένεια με παιδιά.  

  

Τέλος, μπορείτε να λάβετε μέρος σε μία **κρουαζιέρα που κάνει το γύρο του νησιού**, προκειμένου να γνωρίσετε τις ομορφιές που κρύβει η Κέρκυρα απ' άκρη σ' άκρη, ανεξάρτητα από το μέρος στο οποίο διαμένετε. Εναλλακτικά, μπορείτε να κάνετε και κάποια **εκδρομή στα υπόλοιπα Επτάνησα**.



f9faa54aec7808c0fedb20bcc7cb4a95
### Που να πάω στην Κέρκυρα;


travelmyth.gr
2020.45

Η αρχόντισσα του Ιονίου, όπως αποκαλείται συχνά η Κέρκυρα, προσφέρει αμέτρητα μέρη να επισκεφθείτε προκειμένου να γνωρίσετε την ξεχωριστή ιστορία της, τα μοναδικά έθιμά της και φυσικά τα απαράμιλλης ομορφιάς φυσικά τοπία της.  

  

Όσο βρίσκεστε στην Πόλη της Κέρκυρας αξίζει να επισκεφθείτε τα **μουσεία και τα ιστορικά αξιοθέατα της πόλης**, αλλά και **να κάνετε τη βόλτα σας στον πασίγνωστο πεζόδρομο Λιστόν και την Πλατεία Σπιανάδα**, χαζεύοντας τα πανέμορφα κτίρια και τα μαγαζιά και απολαμβάνοντας τον καφέ ή το ποτό σας στο πανέμορφο αυτό περιβάλλον.  

  

Λίγο έξω από την Πόλη της Κέρκυρας, στο Γαστούρι, βρίσκεται το **Αχίλλειον, το εντυπωσιακό καλοκαιρινό παλάτι της Αυτοκράτειρας Σίσσυ**, όπου μπορείτε να θαυμάσετε τόσο τη μεγαλοπρεπή αρχιτεκτονική του, όσο και τα διάφορα αγάλματα, πίνακες και εκθέματα που απεικονίζουν παραστάσεις από την ελληνική ιστορία. Εάν είστε λάτρεις της ιστορίας, τότε δεν πρέπει να παραλείψετε να επισκεφθείτε το **Παλαιό αλλά και το Νέο Φρούριο της Κέρκυρας**, αλλά και το **Αγγελόκαστρο**, το βυζαντινό κάστρο που χρονολογείται από τον 12ο αιώνα.  

  

Ίσως η καλύτερη εποχή για να επισκεφθείτε το υπέροχο αυτό νησί είναι η περίοδος του Πάσχα, καθώς το **Πάσχα στην Κέρκυρα** είναι μία εμπειρία μοναδική. Το νησί έχει καταφέρει να διατηρήσει έθιμα και εορτασίες που συνδυάζουν την Ενετική και την Ορθόδοξη θρησκευτική παράδοση, καθώς το Πάσχα των Ορθόδοξων και των Καθολικών γιορτάζεται από κοινού. Οι εορτασίες ξεκινούν το Σάββατο του Λαζάρου και κορυφώνονται το Μεγάλο Σάββατο, οπότε και λαμβάνει χώρα και το περίφημο **σπάσιμο των "Μπότηδων"**. Οι μπότηδες είναι πήλινες κανάτες, συνήθως γεμάτες με νερό, τις οποίες οι κάτοικοι ρίχνουν από τα μπαλκόνια τους προκειμένουν να διώξουν την κακοτυχία, ενώ τα μπαλκόνια τους είναι στολισμένα με κόκκινα πανιά.  

  

Η Κέρκυρα διαθέτει περίπου 18 **Φιλαρμονικές εταιρείες και συλλόγους**, οι οποίες είναι γνωστές τόσο στην Ελλάδα όσο και στο εξωτερικό. Εάν η επίσκεψή σας στο νησί συμπέσει με τους εορτασμούς του Πάσχα ή κάποιας άλλης γιορτής και έχετε την ευκαιρία να τις ακούσετε και από κοντά, είναι σίγουρο πως θα μείνουν χαραγμένες στη μνήμη σας.  

  

Μπορείτε επίσης να επισκεφθείτε τις **υπέροχες παραλίες της Κέρκυρας**, κάθε μία από τις οποίες είναι εξίσου μαγευτική. Είτε επιλέξετε κάποια αμμώδη και οργανωμένη δημοφιλή παραλία όπως η Γλυφάδα, η Ρόδα ή ο Χαλικούνας, είτε προτιμήσετε κάποια πιο βραχώδη και ατμοσφαιρική όπως το Πόρτο Τιμόνι ή το Νησάκι, είναι σίγουρο πως θα περάσετε αξέχαστες στιγμές δίπλα στο κύμα.  

  

Τέλος, μπορείτε να περιπλανηθείτε στα **μονοπάτια και τα γραφικά χωριουδάκια του όρους Παντοκράτορα**, να επισκεφθείτε τους **παραμυθένιους Καταρράκτες Νυμφών**, να παίξετε **γκολφ** στο υπέροχο γήπεδο του νησιού ή ακόμα να χαρίσετε στιγμές διασκέδασης στα παιδιά της οικογένειας με **μία στάση στο θεματικό υδάτινο πάρκο Aqualand**.



ccdac7071ca12bcea402ed9b1576210f
### Τι γεύσεις να δοκιμάσω στην Κέρκυρα;


travelmyth.gr
2020.45

Η Κέρκυρα είναι ένα νησί με πλούσια και ξεχωριστή γαστρονομική παράδοση, η οποία είναι αρκετά επηρεασμένη από τους Ενετούς που κυριαρχούσαν στο νησί επί 4 αιώνες.  

  

Ένα από τα πιο χαρακτηριστικά πιάτα της κερκυραϊκής κουζίνας είναι η **παστιτσάδα**. Πρόκειται για κρέας μαγειρεμένο με μπαχαρικά και κόκκινο κρασί, στο οποίο προστίθενται χοντρά μακαρόνια και σερβίρεται συνήθως με τριμμένο κεφαλοτύρι. Ακόμη ένα γνωστό πιάτο είναι το **σοφρίτο**, δηλαδή μοσχαρίσιο κρέας που μαγειρεύεται με λευκή σάλτσα και σερβίρεται με πατάτες, φάβα ή πουρέ.  

  

Εάν είστε λάτρεις των ψαριών, τότε σίγουρα πρέπει να δοκιμάσετε το **σαβόρο**, το οποίο δεν είναι παρά η πικάντικη σάλτσα στην οποία συντηρούνται τα ψάρια, δίνοντάς τους μία ξεχωριστή γεύση. Το **μπιάνκο** είναι ακόμα ένα πιάτο που αξίζει να δοκιμάσετε, το οποίο πρόκειται για ψάρι μαγειρεμένο με κρεμμύδια, χυμό λεμονιού, σκόρδο, μαϊντανό και πατάτες. Μία ακόμη συνταγή για ψάρια είναι και το **μπουρδέτο**, στο οποίο τα ψάρια μαγειρεύονται σε κόκκινη σάλτσα, ενώ κυριαρχεί και το καυτερό πιπέρι.  

  

Μπορείτε ακόμα να δοκιμάσετε το **στουφάδο**, δηλαδή κερκυραϊκό στιφάδο, το **τσιγαρέλι**, δηλαδή χόρτα τσιγαριστά, τους **πορπέτες**, που πρόκειται για κεφτέδες με κόκκινη σάλτσα και χταπόδι κοκκινιστό. Το **παστίτσιο ντόλτσε** είναι μία σπάνια συνταγή της Κέρκυρας, την οποία εάν καταφέρετε να βρείτε αξίζει σίγουρα να τη δοκιμάσετε.  

  

Παντού στην Κέρκυρα θα βρείτε επίσης το **κουμκουάτ**, το εξωτικό αυτό φρούτο που αποτελεί το σήμα κατατεθέν του νησιού. Το κουμκουάτ καλλιεργείται από τα μέσα του 19ου αιώνα στο νησί, και εκτός από το ίδιο το φρούτο, μπορείτε να βρείτε και διάφορα προϊόντα με αυτό, όπως γλυκά του κουταλιού, λικέρ και μαρμελάδες.  

  

Όσο για τα γλυκά, μπορείτε να δοκιμάσετε το **μαντολάτο**, τη **φογάτσα** που μοιάζει με τσουρέκι, τις **κολομπίνες** και το σιροπιαστό γλυκό **μπολσεβίκος**.



95d2135dc86d491989247f688ac63e5c
### Που βρίσκεται η Κέρκυρα;


travelmyth.gr
2020.45

Το νησί της Κέρκυρας βρίσκεται στο [Ιόνιο Πέλαγος](https://www.travelmyth.gr/νησια-ιονιου/ξενοδοχεια) και πρόκειται για ένα από τα βορειότερα νησιά της Ελλάδας αλλά και του Ιονίου. Νότια του νησιού βρίσκονται οι Παξοί και βορειοδυτικά τα Διαπόντια Νησιά.



617343f4e0cf3b25b7cffbca1cf4aa81
### Που ανήκει η Κέρκυρα;


travelmyth.gr
2020.45

Η Κέρκυρα ανήκει στα Επτάνησα αλλά και στην Περιφέρεια Ιονίων Νήσων.



83e116aa702614b32cc8dd5e0ab0d817
### Ποιος είναι ο πληθυσμός της Κέρκυρας;


travelmyth.gr
2020.45

Σύμφωνα με την απογραφή του 2011, ο πληθυσμός της Κέρκυρας ανέρχεται στους 104.371 κατοίκους.


